[pic] | EURÓPAI BIZOTTSÁG |

Brüsszel, 2011.3.31.

COM(2011) 161 végleges

2011/0068 (NLE)

Javaslat:

A TANÁCS HATÁROZATA

az 1999. évi Élelmiszersegély-egyezmény meghosszabbítása tekintetében az Európai Unió által az Élelmiszer-segélyezési Bizottságban képviselendő álláspont megállapításáról

(a Bizottság előterjesztése)

INDOKOLÁS

A JAVASLAT HÁTTERE

Az 1999. évi Élelmiszersegély-egyezménynek a Közösség részéről történő megkötéséről a 2000/421/EK tanácsi határozat rendelkezett. Az Élelmiszer-segélyezési Bizottság 2010. június 4-i 102. ülésén elfogadott határozata 2011. június 30-ig meghosszabbította az egyezmény hatályát.

Az 1999. évi Élelmiszersegély-egyezmény és az 1995. évi Gabonakereskedelmi Egyezmény oly módon kapcsolódik egymáshoz, hogy az Élelmiszersegély-egyezmény kizárólag akkor hosszabbítható meg, ha ugyanabban az időszakban az 1995. évi Gabonakereskedelmi Egyezmény hatályban van. Az eredetileg az 1960-as években bevezetett 1999. évi Élelmiszersegély-egyezményt olyan eszközként hozták létre, amely a mezőgazdasági termelési többletnek a fejlett országokból a rászoruló fejlődő országok számára történő összehangolt és megfelelő átcsoportosítására szolgál.

Mivel a jelenlegi Élelmiszersegély-egyezmény 2011 júniusában lejár, az Élelmiszer-segélyezési Bizottság 2011. júniusi ülésén hivatalosan tárgyalni fogják a meghosszabbítás kérdését. Az Élelmiszer-segélyezési Bizottság tagországai 2010. december 14-i 103. ülésükön megállapodtak arról, hogy az egyezmény lejártához (vagyis 2011. június 30-hoz) közelebbi időpontban újra megvizsgálják az 1999. évi Élelmiszersegély-egyezmény meghosszabbításának kérdését. Ugyanazon a napon tartott nem hivatalos ülésükön az Élelmiszer-segélyezési Bizottság néhány tagországa (Ausztrália, Kanada, Svájc, Japán és az Egyesült Államok) jelezte, hogy elvileg támogatná az 1999. évi Élelmiszersegély-egyezmény további egy évvel – vagyis 2012. június 30-ig – történő meghosszabbítását. Az EU ugyanakkor a humanitárius segítségnyújtási és élelmiszer-segélyezési tanácsi munkacsoport (COHAFA) által elfogadott alábbi irányvonalat tette közzé: „Az EU arra törekszik, hogy 2011. júniusban döntés szülessen az Élelmiszersegély-egyezmény jövőjére vonatkozóan, amelynek hivatalos újratárgyalást már most meg kell kezdeni, ez azonban nem érinti a 2011. júniusban közlésre kerülő hivatalos álláspontot.”

2010. december 14-i 103. ülésükön az Élelmiszer-segélyezési Bizottság tagországai közösen megállapodtak az Élelmiszersegély-egyezmény hivatalos újratárgyalásának megkezdéséről. A folyamat azonnali hatállyal megkezdődött. A 2011. február 28. és március 2. között Londonban megrendezendő első tárgyalási fordulón az új egyezmény „nulladik tervezetét” vitatják meg. Az elkövetkező hónapok során intenzív tárgyalási ülésszakokra kerül sor, amelyeket az a cél vezérel, hogy megállapodjanak a kiszolgáltatott lakossági csoportok élelmiszerszükségleteinek megfelelő és hatékony – az azonosított szükségletek alapján történő – biztosítására összpontosító új egyezményről. A Tanács 2010. november 17-én tárgyalási irányelveket fogadott el, amelyek felhatalmazták a Bizottságot, hogy az EU és tagállamai nevében újratárgyalja az Élelmiszersegély-egyezményt (14907/10. sz. dokumentum).

Az Élelmiszer-segélyezési Bizottság 2010. december 14-i nem hivatalos ülésén az Unió megerősítette az általa kitűzött ambiciózus határidőket. Ideális esetben 2011. júniusig le kell zárni a tárgyalásokat az Élelmiszer-segélyezési Bizottság tagországaival, amelyek e bizottság hivatalos ülése előtt megállapodásra jutottak az új egyezmény szövegéről.

Ezenfelül az Élelmiszer-segélyezési Bizottság tagországaival 2009 decembere és 2010 decembere között az egyezmény jövőjéről folytatott nem hivatalos megbeszélések során konszenzus született a hivatalos újratárgyalást témáját képező legfontosabb kérdésekben. Ezért célszerű volna, ha az Unió biztosítaná a megbeszélések 2011 júniusáig történő lezárását oly módon, hogy ténylegesen megállapodásra jutnak az új egyezmény szövegéről.

A EU-nak az alábbi két lehetséges forgatókönyv figyelembevételével kell elkészítenie az Élelmiszer-segélyezési Bizottság 2011. júniusi ülésén képviselendő közös álláspontot:

1. az Élelmiszersegély-egyezmény újratárgyalása az Élelmiszer-segélyezési Bizottság 2011. júniusi ülését megelőzően végső szakaszba jut (vagyis a tárgyalások lezárulnak vagy ésszerű közelségbe kerül azok lezárása). Ebben az esetben a legcélszerűbb az egyezmény további egy évvel történő meghosszabbítása volna, nehogy szabályozatlan viszonyok alakuljanak ki a meglévő egyezmény lejárta és az új egyezmény hatályba lépése között; vagy

2. az Élelmiszersegély-egyezmény újratárgyalása az Élelmiszer-segélyezési Bizottság 2011. júniusi ülését megelőzően nem jut végső szakaszba. Ebben az esetben a jelenlegi egyezmény további egy évvel történő meghosszabbítása nem megfelelő megoldás, és a Bizottságnak az Unió és tagállamai nevében hivatalosan elleneznie kell az Élelmiszer-segélyezési Bizottságban kialakuló olyan konszenzust, amely annak meghosszabbítását támogatja.

Az Európai Bizottság és a humanitárius segítségnyújtási és élelmiszer-segélyezési tanácsi munkacsoportban (COHAFA) képviselt uniós tagállamok az Élelmiszer-segélyezési Bizottság 2011. júniusi ülését megelőzően meg fogják vizsgálni, hogy az Élelmiszersegély-egyezmény újratárgyalása végső szakaszba jutott-e vagy sem. Amennyiben nem kerül meghosszabbításra, az egyezmény nem lesz hatályos többé, következtetésképpen nem lesznek betartandó minimális kötelezettségvállalások. Mindazonáltal ebben az esetben valószínűleg kedvezőtlen benyomás alakulna ki a fogadó országokban, amelyek úgy vélnék, hogy csökkent az élelmiszersegély-szállítás kiszámíthatósága, illetve az egyezmény azon egyéb tagjaiban, amelyek a hagyományos megközelítést – vagyis az élelmiszer-termékek szállítását elősegítő mechanizmust – támogatják.

A jelenlegi egyezmény szerint az Európai Unió és tagállamai által vállalt éves minimális összegű élelmiszersegélyt búzaegyenértékben és értékben is megadják. A jelenlegi kötelezettségek 1 320 000 tonna búzaegyenértéket plusz 130 millió EUR-t tesznek ki (beleértve a szállítási és egyéb operatív költségeket is). Az 1 320 000 tonna búzaegyenértékben kifejezett kötelezettségvállalásból 990 000 tonna az a részesedés, amelyet belső uniós megállapodások részeként az Európai Bizottság kezel.

- Meglévő rendelkezések a javaslat által érintett területen

a Tanács 2000/421/EK határozata

a Tanács 2006/906/EK határozata

a Tanács 2007/317/EK határozata

a Tanács 2009/393/EK határozata

a Tanács 2010/316/EU határozata

- Összhang az Unió egyéb szakpolitikáival és célkitűzéseivel

Az Élelmiszersegély-egyezmény XXV. cikkének b) pontja értelmében a további meghosszabbítás feltétele, hogy az 1995. évi Gabonakereskedelmi Egyezmény a kérdéses időtartam során hatályos legyen. Az 1995. évi Gabonakereskedelmi Egyezmény 2011. június 30-ig hatályban marad, és a Bizottság azt javasolja (COM/2011/4), hogy az EU ezen egyezmény további meghosszabbítása mellett foglaljon állást.

KONZULTÁCIÓ AZ ÉRDEKELTEKKEL; HATÁSVIZSGÁLAT

A humanitárius segítségnyújtási és élelmiszer-segélyezési tanácsi munkacsoport (COHAFA) 2010. december 9-i ülésén a tagállamok az alábbi álláspontra helyezkedtek az 1999. évi Élelmiszersegély-egyezmény meghosszabbítása tekintetében: „Az EU arra törekszik, hogy 2011. júniusban döntés szülessen az Élelmiszersegély-egyezmény jövőjére vonatkozóan, amelynek hivatalos újratárgyalást már most meg kell kezdeni, ez azonban nem érinti a 2011. júniusban közlésre kerülő hivatalos álláspontot.”

Szakértői vélemények összegyűjtése és felhasználása

Külső szakértők bevonására nem volt szükség.

- Hatásvizsgálat

Tárgytalan.

A JAVASLAT JOGI ELEMEI

- Jogalap

Az Európai Unió működéséről szóló szerződés 218. cikkének (9) bekezdése.

- Szubszidiaritás

A javaslat megosztott hatáskörbe tartozik.

- Arányosság

A javaslat megfelel az arányosság elvének.

- A jogi aktus típusának megválasztása

Javasolt eszköz: tanácsi határozat.

Más jogi aktusok a következő oknál fogva nem lennének megfelelőek: az EUMSZ 218. cikkének (9) bekezdése szerint ez az egyetlen mód az Európai Unió által az Élelmiszer-segélyezési Bizottságban képviselendő álláspont elfogadására.

KÖLTSÉGVETÉSI VONZATOK

Az 1999. évi Élelmiszersegély-egyezmény kizárólag akkor hosszabbítható meg, ha ugyanabban az időszakban az 1995. évi Gabonakereskedelmi Egyezmény hatályban van. A nemzetközi gabonaügyi megállapodás igazgatási költségvetéséhez nyújtott hozzájárulás az 1999. évi Élelmiszersegély-egyezményre is vonatkozik, vagyis az egyezmény meghosszabbításának nincs további költségvetési vonzata. A hozzájárulás az uniós költségvetésben a 05 06 01. jogcímcsoport (Nemzetközi mezőgazdasági megállapodások) alatt szerepel. E hozzájárulás becsült költségét az 1995. évi Gabonakereskedelmi Egyezmény időbeli hatályának meghosszabbításával kapcsolatban az Unió nevében a Nemzetközi Gabonatanácsban képviselendő álláspont meghatározásáról szóló tanácsi határozatra irányuló, a Bizottság által 2011. január 18-án elfogadott bizottsági javaslathoz (COM/2011/4) csatolt pénzügyi kimutatás állapította meg.

Az 1999. évi Élelmiszersegély-egyezmény meghosszabbítása azt jelentené, hogy az Európai Unió az egyezmény III. cikkének e) pontja keretében élelmiszersegély nyújtására vállalt éves kötelezettségei további egy évig állnak fenn. Az Európai Bizottság felelősséget vállalt az EU és tagállamai által az Élelmiszersegély-egyezmény keretében vállalt kötelezettségvállalások egy részének teljesítésére. A tagállamokkal közösen az egyezményre vonatkozó konszolidált értesítést nyújtottak be, amely nem tesz említést külön eljárásról. Az egyezmény (VI. cikke) a kötelezettségvállalások túllépésének esetére rendelkezik az egyik évről a másikra történő átvitelről és az előzetes teljesítésről, de ezek igénybevételére még nem került sor.

Mindazonáltal fontos megemlíteni, hogy három egymást követő jelentéstételi évben, vagyis 2007/2008-ban, 2008/2009-ben és 2009/2010-ben az Európai Bizottság nem volt olyan helyzetben, hogy teljesíteni tudja tonna szerinti kötelezettségvállalását.

KÖVETKEZTETÉSEK

A fentiek alapján az Európai Bizottság azt javasolja, hogy a Tanács az Európai Unió és a tagállamai nevében fogadja el az alábbi álláspontot, és ennek megfelelően hatalmazza fel az Európai Bizottságot a következőkre:

3. az Európai Unió és tagállami nevében – az 1999. évi Élelmiszersegély-egyezmény XXV. cikke b) pontjának megfelelően – szavazzon ezen egyezmény egy éves időszakkal (vagyis 2012. június 30-ig) történő meghosszabbítására, amennyiben az Élelmiszersegély-egyezmény újratárgyalása az Élelmiszer-segélyezési Bizottság 2011. júniusi ülését megelőzően végső szakaszba jut (vagyis a tárgyalások lezárulnak vagy ésszerű közelségbe kerül azok lezárása), és feltéve, hogy az 1995. évi Gabonakereskedelmi Egyezmény hatályban marad ugyanazon időszak során; vagy

4. az Élelmiszer-segélyezési Bizottság eljárási szabályzatának 13. szabálya szerint ellenezze az Élelmiszer-segélyezési Bizottságban kialakuló olyan konszenzust, amely az egyezmény meghosszabbítását támogatja, ha az Élelmiszersegély-egyezmény újratárgyalása az Élelmiszer-segélyezési Bizottság 2011. júniusi ülését megelőzően nem jut végső szakaszba.

2011/0068 (NLE)

Javaslat:

A TANÁCS HATÁROZATA

az 1999. évi Élelmiszersegély-egyezmény meghosszabbítása tekintetében az Európai Unió által az Élelmiszer-segélyezési Bizottságban képviselendő álláspont megállapításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződés 218. cikkének (9) bekezdésére,

tekintettel a Bizottság javaslatára,

mivel:

5. Az 1999. évi Élelmiszersegély-egyezményt az Európai Közösség részéről a Tanács 2000/421/EK határozata hozta létre[1], az Élelmiszer-segély Bizottság különböző határozatai pedig meghosszabbították a hatályát.

6. A jelenlegi Élelmiszersegély-egyezmény 2011 június 30-án lejár, és az Élelmiszer-segélyezési Bizottság 2011. júniusi ülésén tárgyalni fogják a megújítás kérdését.

7. Az Élelmiszersegély-egyezmény XXV. cikkének b) pontja értelmében a meghosszabbítás feltétele, hogy az 1995. évi Gabonakereskedelmi Egyezmény a kérdéses időtartam során hatályos legyen. A Gabonakereskedelmi Egyezmény 2011. június 30-ig hatályban marad, és a Bizottság javaslatot tesz az annak meghosszabbítása tekintetében az Unió nevében a Nemzetközi Gabonatanácsban képviselendő álláspont meghatározásáról szóló tanácsi határozatra[2]. Az egyezmény meghosszabbításáról a Nemzetközi Gabonatanács 2011. június 6-i ülésén kell dönteni.

8. Az Élelmiszer-segélyezési Bizottság tagországai 2010. december 14-i 103. ülésükön megállapodtak, hogy az egyezmény lejártához (vagyis 2011. június 30-hoz) közelebbi időpontban újra megvizsgálják az Élelmiszersegély-egyezmény meghosszabbításának kérdését, továbbá az Európai Unió az alábbi álláspontra helyezkedett: „Az Európai Unió arra törekszik, hogy 2011. júniusban döntés szülessen az Élelmiszersegély-egyezmény jövőjére vonatkozóan, amelynek hivatalos újratárgyalást már most meg kell kezdeni, ez azonban nem érinti a 2011. júniusban közlésre kerülő hivatalos álláspontot.”

9. 2010. december 14-i 103. ülésükön az Élelmiszer-segélyezési Bizottság tagországai megállapodtak, hogy megkezdik az 1999. évi Élelmiszersegély-egyezmény több tárgyalási ülésszakból álló hivatalos újratárgyalási eljárását.

10. Az Európai Uniónak az a célja, hogy lezárja az Élelmiszersegély-egyezmény újratárgyalását az Élelmiszer-segélyezési Bizottság tagországaival, és az Élelmiszer-segélyezési Bizottság 2011. júniusi ülését megelőzően megállapodást érjen el az új egyezmény szövegéről.

11. Az Európai Uniónak az alábbi két lehetséges forgatókönyv figyelembevételével kell elkészítenie az Élelmiszer-segélyezési Bizottság 2011. júniusi londoni ülésén képviselendő közös álláspontot:

12. az Élelmiszersegély-egyezménynek az Élelmiszer-segélyezési Bizottság tagországai általi újratárgyalása végső szakaszba jut az Élelmiszer-segélyezési Bizottság 2011. júniusi ülését megelőzően: ebben az esetben a legcélszerűbb az Élelmiszersegély-egyezmény további egy évvel történő meghosszabbítása volna, nehogy szabályozatlan viszonyok alakuljanak ki a meglévő Élelmiszersegély-egyezmény lejárta és az új egyezmény hatályba lépése között; vagy

13. az Élelmiszersegély-egyezmény újratárgyalása az Élelmiszer-segélyezési Bizottság 2011. júniusi ülését megelőzően nem jut végső szakaszba. Ebben az esetben az Élelmiszersegély-egyezmény további egy évvel történő meghosszabbítása nem megfelelő megoldás, és az Európai Bizottságnak az Európai Unió és tagállamai nevében – az Élelmiszersegély-egyezmény eljárási szabályzatának 13. szabálya szerint – hivatalosan elleneznie kell az Élelmiszer-segélyezési Bizottságban kialakuló, az Élelmiszersegély-egyezmény meghosszabbítását támogató konszenzust.

14. Az Európai Uniónak a humanitárius segítségnyújtási és élelmiszer-segélyezési tanácsi munkacsoport (COHAFA) keretében az Élelmiszer-segélyezési Bizottság 2011. júniusi ülését megelőzően meg kell vizsgálnia, hogy az Élelmiszersegély-egyezmény újratárgyalása végső szakaszba jutott-e vagy sem.

15. Ezért az Élelmiszer-segélyezési Bizottságban az Európai Uniót képviselő Európai Bizottságot tanácsi határozattal fel kell hatalmazni arra, hogy támogassa az Élelmiszersegély-egyezmény egy évvel, vagyis 2012. június 30-ig történő meghosszabbítását, vagy pedig ellenezze az Élelmiszer-segélyezési Bizottságban kialakuló, e meghosszabbítást támogató konszenzust,

A KÖVETKEZŐKÉPPEN HATÁROZOTT:

1. cikk

Az Európai Uniónak az Élelmiszer-segélyezési Bizottságban képviselendő álláspontja a következő:

16. ezen egyezmény további egy évvel – vagyis 2012. június 30-ig – történő meghosszabbítására szavaz, amennyiben az Élelmiszersegély-egyezmény újratárgyalása végső szakaszba jut az Élelmiszer-segélyezési Bizottság 2011. júniusi ülését megelőzően, és feltéve, hogy az 1995. évi Gabonakereskedelmi Egyezmény hatályban marad ugyanazon időszak során; vagy

17. az Élelmiszer-segélyezési Bizottság eljárási szabályzatának 13. szabálya szerint ellenzi az Élelmiszer-segélyezési Bizottságban kialakuló olyan konszenzust, amely az Élelmiszersegély-egyezmény meghosszabbítását támogatja, ha az Élelmiszersegély-egyezmény újratárgyalása nem jut végső szakaszba az Élelmiszer-segélyezési Bizottság 2011. júniusi ülését megelőzően.

2. cikk

A Bizottság felhatalmazást kap arra, hogy ezt az álláspontot az Élelmiszer-segélyezési Bizottságban képviselje.

Kelt Brüsszelben,

a Tanács részéről

az elnök

[1] HL L 163., 2000.7.4., 37. o.

[2] COM(2011) 4 végleges.